Document ID: 32009D0790

NEUVOSTON PÄÄTÖS,
tehty 20 päivänä lokakuuta 2009,
luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä
(2009/790/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 93 artiklan,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Komission pääsihteeristön 22 päivänä kesäkuuta 2009 vastaanotetuksi kirjaamassa kirjeessä Puolan tasavalta pyysi lupaa soveltaa direktiivin 2006/112/EY 287 artiklasta poikkeavaa erityistoimenpidettä voidakseen myöntää 1 päivästä tammikuuta 2010 alkaen vapautuksen arvonlisäverosta sellaisille verovelvollisille, joiden vuotuisen liikevaihto kansallisena valuuttana on liittymispäivänä voimassa olleen muuntokurssin mukaan laskettuna enintään 30 000 euroa.
(2)
Direktiivin 2006/112/EY 395 artiklan 2 kohdan mukaisesti komissio antoi 22 päivänä kesäkuuta 2009 päivätyllä kirjeellä Puolan tasavallan esittämän pyynnön tiedoksi muille jäsenvaltioille. Komissio ilmoitti Puolan tasavallalle 3 päivänä heinäkuuta 2009 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
(3)
Direktiivin 2006/112/EY XII osaston 1 luvussa jäsenvaltioille annetaan mahdollisuus soveltaa pieniin yrityksiin erityisjärjestelmiä, kuten sellaisia verovelvollisia koskevaa valinnaista arvonlisäverosta vapauttamisjärjestelmää, joiden vuosittainen liikevaihto on tiettyä raja-arvoa pienempi.
(4)
Direktiivin 2006/112/EY 287 artiklan 14 kohdan mukaan Puolan tasavalta voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 10 000 euroa.
(5)
Tämän enimmäismäärän korottaminen 30 000 euroon mahdollistaa sen, että Puolan tasavalta voi yksinkertaistaa hallinnollisia menettelyjä suurempaan osaan pieniä yrityksiä, rajoittuen kuitenkin liikevaihdoltaan kaikkein pienempiin yrityksiin, ja edistäen siten niiden kehitystä.
(6)
Komissio sisällytti 29 päivänä lokakuuta 2004 antamaansa arvonlisäverovelvoitteiden yksinkertaistamista koskevaan direktiiviehdotukseensa säännöksiä, joiden tarkoituksena on antaa jäsenvaltioille mahdollisuus asettaa arvonlisäverosta vapauttamisen raja-arvona käytettävän vuosittaisen liikevaihdon enimmäismääräksi 100 000 euroa tai sen vasta-arvo kansallisena valuuttana, minkä lisäksi tätä enimmäismäärää voidaan tarkistaa vuosittain. Puolan tasavallan esittämä pyyntö on tämän ehdotuksen mukainen.
(7)
Ehdotettu poikkeus ei vaikuta arvonlisäverosta saataviin Euroopan yhteisöjen omiin varoihin,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 2006/112/EY 287 artiklassa säädetään, Puolan tasavallalle annetaan lupa myöntää vapautus arvonlisäverosta sellaisille verovelvollisille, joiden vuosittaisen liikevaihdon vasta-arvo kansallisena valuuttana on sen liittymispäivänä voimassa olleen muuntokurssin mukaan laskettuna enintään 30 000 euroa.
2 artikla
Tätä päätöstä sovelletaan 1 päivästä tammikuuta 2010 siihen päivään, jona vuosittaisen liikevaihdon raja-arvona, jonka alittavat henkilöt voivat saada vapautuksen arvonlisäverosta, käytettäviä määriä muuttavan direktiivin säännökset tulevat voimaan, tai 31 päivään joulukuuta 2012, sen mukaan, kumpi on aiempi.
3 artikla
Tämä päätös on osoitettu Puolan tasavallalle.
Tehty Brysselissä 20 päivänä lokakuuta 2009.

Labels: 2
15
4
18